Talle gelukwensinge vir Biden, Harris | Maroela Media
(Foto: Joe Biden/Twitter)
Gelukwensinge van oor die wêreld het ingestroom vir die nuut aangewese president van die VSA, Joe Biden, terwyl Donald Trump hom voorberei vir 'n reeks saamtrekke om die verkiesing te betwis.
Pres. Cyril Ramaphosa het Biden namens die regering en Suid-Afrika gelukgewens met sy oorwinning en gesê die twee lande het geskiedkundige bande. "Die VSA het bygedra tot die vryheidstryd in Suid-Afrika en het voortgegaan om steun te verskaf om demokrasie te help versterk ná Suid-Afrika se eerste demokratiese verkiesing in 1994," het Ramaphosa gesê.
Hy sê daar is bilaterale samewerking op verskeie gebiede, waaronder handel en belegging, gesondheid, onderwys, energie, die omgewing, wetenskap en innovering, veiligheid en sekuriteit, asook streeksamewerking met die Afrika-unie.
Die VSA het ook onlangs finansiële en tegniese hulp gegee om Suid-Afrika in die stryd teen Covid-19 te help. Ramaphosa het gesê Suid-Afrika sien uit daarna om saam met aangewese pres. Biden en sy adjunk, Kamala Harris, te werk om hierdie bande verder te versterk.
Die Nelson Mandela-stigting het gesê dit is met 'n gevoel van verligting dat hy kennis neem van Trump se nederlaag in die verkiesing. "Soos talle ander wêreldwyd, vier ons die feit dat ons nie vir nog vier jaar hoef toe te kyk hoe hy demokratiese instellings ondermyn en luister na hoe hy die magtigste kantoor in die wêreld se naam in oneer bring nie," het die stigting in 'n verklaring gesê.
Die stigting het Biden en Harris gelukgewens en sê hy sien daarna uit dat die Withuis nou sal bestaan uit 'n spanleier wat die belang van menslike waardigheid verstaan.
"Ons doen 'n beroep op mnr. Trump om die demokratiese proses te respekteer, die oorgang te steun en by te dra tot die genesing van 'n diep verdeelde samelewing. Soos Nelson Mandela dikwels gesê het, 'n goeie leier weet wanneer om die tuig neer te lê en hoe om dit op 'n gepaste manier te doen. Dit is nie te laat vir Trump om waardigheid vir homself en ander te omarm nie."
Verskeie voormalige Amerikaanse presidente het Biden ook reeds met sy oorwinning gelukgewens. Oudpres. Barack Obama het gesê hy kan nie méér trots wees om Biden geluk te wens nie.
"Ek weet hy sal die werk met die beste belang van elke Amerikaner op die hart doen, of hy nou hulle stem gekry het, of nie. Ek moedig elke Amerikaner aan om hom 'n kans te gun en hulle steun aan hom te gee. Die verkiesingsuitslae op elke vlak wys die land is steeds diep en bitterlik verdeel," het Obama gesê.
Oudpres. Bill Clinton het gesê "Amerika het gepraat en demokrasie het gewen".
"Ons het nou 'n aangewese president en visepresident wat almal van ons sal dien en ons sal verenig. Geluk aan Joe Biden en Kamala Harris met julle belangrike oorwinning."
Die Kanadese eerste minister, Justin Tredoux, het Biden en Harris op Twitter gelukgewens.
"Ons lande is nabye vriende, vennote en bondgenote. Ons het 'n verhouding wat uniek op die wêreldverhoog is en ek sien daarna uit om saam te werk en saam met albei van julle verder hierop te verbeter."
Australië, Ierland en Frankryk het Biden ook gelukgewens.
Welcome back America! Congratulations to @JoeBiden and @KamalaHarris for their election! While we are about to celebrate the 5th anniversary of the Paris Agreement, this victory symbolizes our need to act together more than ever, in view of climate emergency. ????????#Election2020
"Die Amerikaners het hulle president gekies. Geluk, Joe Biden en Kamala Harris! Ons het baie om te doen om vandag se uitdagings te oorkom. Kom ons werk saam," het Emmanuel Macron, die Franse president, op Twitter gesê.
Die Britse eerste minister Boris Johnson het in sy gelukwensing die VSA as die Verenigde Koninkryk se belangrikste bondgenoot bestempel en gesê hy sien daarna uit om saam te werk aan gedeelde prioriteite soos klimaatsverandering, handel en veiligheid.
Terwyl Biden met sy oorwinning gelukgewens is, was daar nie veel aanduiding dat Trump die stryd sommerso gewonne gaan gee nie. Trump gaan verskeie veldtogte hou om steun te werf vir die regsake om die uitslag van die verkiesing te betwis.
Trump het ook spanne aangekondig om te probeer verseker stemme in verskeie state word oorgetel en gaan probeer om sy bewerings van kiesbedrog te staaf deur die doodsberigte van verskeie mense wat volgens sy kamp in die verkiesing gestem het, aan die groot klok te hang.
Kiesbeamptes hou vol daar is geen beduidende ongerymdhede in die kiesproses nie en Trump se span moet nog vorendag kom met bewyse van onwettige bedrywighede.
Biden het landwyd eindelik meer as 4,1 miljoen stemme as Trump gehad.
Trump is die eerste Amerikaanse president in 28 jaar om 'n herverkiesing te verloor.
Donald Trump In die nuus Joe Biden
Die waarheid gaan nog uitkom.
Die wenner is nog nie aangewys nie en word nie deur die media bepaal nie. Die wenner word bepaal deur die 50 deelstate met n stemming op 14 Desember en dan deur die Kongres op 6 Januarie.
Dis nie verbasend om te sien wat is verheug nie.
Tog snaaks hoe die hele wêreld reeds die verkiesinguitslag aanvaar het, Trump se vrou ingesluit, maar hy is hardkoppig en wil aanhou baklei in 'n geveg wat reeds verby is.
Dis egter hoe ons die laaste vier jaar vir Trump leer ken het – hy laat nie toe dat harde feite in die pad staan van sy persoonlike verdraaide sieninge nie – sy swak hantering en ontkenning van die erns van van die Covid-krisis is 'n uitstekende voorbeeld hiervan.